b"\n_START_ARTICLE_\nFrederik Reedtz\n_START_SECTION_\nKarriere\n_START_PARAGRAPH_\nHan var s\xc3\xb8n af staldmester Peder Reedtz, studerede 1602 i Genf og 1603 i Orl\xc3\xa9ans, var 1605-08 hofjunker og deltog som f\xc3\xa6ndrik i Kalmarkrigen, hvor han var med ved \xc3\x98lands erobring i august 1611. Ved sin faders d\xc3\xb8d 1607 havde han arvet Tygestrup og indtog siden en fremragende stilling inden for den sj\xc3\xa6llandske adel. Hans len kom alle til at ligge i denne landsdel, f\xc3\xb8rst Svenstrup 1619-22, derefter Tryggev\xc3\xa6lde 1622-32 og endelig Vordingborg fra 1632 til hans d\xc3\xb8d. 1623 n\xc3\xa6vnes han som ritmester ved den sj\xc3\xa6llandske rostjeneste, fra 1627 var han ofte befuldm\xc3\xa6gtiget for provinsens adel p\xc3\xa5 st\xc3\xa6nderm\xc3\xb8der og fra 1637 landkommiss\xc3\xa6r. Imidlertid var han 1633 blevet ridder, var 1634 tilstede i Dresden ved hertug Ulriks bis\xc3\xa6ttelse og blev i december 1644 rigsr\xc3\xa5d. Som s\xc3\xa5dan var han det f\xc3\xb8lgende \xc3\xa5r, i mods\xc3\xa6tning til de fleste af sine f\xc3\xa6ller, stemt for Hannibal Sehesteds plan om at sende fl\xc3\xa5den til Norge, 1648 skal han have v\xc3\xa6ret en modstander af at binde Frederik III ved for streng en h\xc3\xa5ndf\xc3\xa6stning; men ellers kendes hans politiske holdning ikke n\xc3\xa6rmere. Sprogmanden S\xc3\xb8ren Poulsen Judich\xc3\xa6r regnede ham mellem sine beskyttere.\n_START_SECTION_\n\xc3\x86gteskaber og besiddelser\n_START_PARAGRAPH_\nHan havde 9. juli 1609 \xc3\xa6gtet Birgitte Brahe, datter af rigsr\xc3\xa5den Steen Brahe og Kirstine Holck; efter hendes d\xc3\xb8d 1627 \xc3\xa6gtede han 22. juni 1634 Sophie H\xc3\xb8g (16. november 1588 - 1653), datter af Stygge H\xc3\xb8g og Anne Ulfstand. Ved begge disse \xc3\xa6gteskaber havde han for\xc3\xb8get sine godsbesiddelser, nemlig med Barritskov og Elk\xc3\xa6r i Jylland, hvor han ogs\xc3\xa5 k\xc3\xb8bte L\xc3\xb8jstrup og F\xc3\xa6vejle. Han synes dog at have afst\xc3\xa5et sine sj\xc3\xa6llandske godser til sine s\xc3\xb8nner Steen og Peder f\xc3\xb8r sin d\xc3\xb8d, der indtraf 8. juni 1659.\n_START_SECTION_\nGengivelser\n_START_PARAGRAPH_\nReedtz er gengivet i et portr\xc3\xa6tmaleri tilskrevet Remmert Piettersz fra 1620'erne (Det Nationalhistoriske Museum p\xc3\xa5 Frederiksborg Slot). Stik af Albert Haelwegh efter forl\xc3\xa6g af Abraham Wuchters fra 1650'erne. Maleri i samme type (Frederiksborgmuseet; Gavn\xc3\xb8). Portr\xc3\xa6tmaleri (Rosenholm)."